התוכנית "תיק תקשורת" מה-2.7.2009: עמנואל רוזן על סיקור מות מייקל גקסון, ושר התקשורת משה כחלון על עתיד ערוץ 10 | על סיקור הפגנות החרדים בירושלים | אושרת קוטלר על עיתונות אקטיביסטית, קליפ סיכום העונה, ועמנואל רוזן על שתיקת עורכי העיתונות
 לרגל התוכנית האחרונה של "תיק תקשורת" לעונה זו, משוחח עמנואל רוזן עם שר התקשורת משה כחלון. בין השאר נשאל השר על מאבק השרידות של ערוץ 10 ורגולציה על שידורי הטלוויזיה בישראל.  בסופי השבוע האחרונים מפגינים חרדים בירושלים נגד פתיחת חניון בשבת על ידי העירייה. עיתונאים שנשלחו לסקר את ההפגנות האלימות חשו מאוימים. רוזן משוחח עם דפנה ליאל, כתבת חדשות ערוץ 2 בירושלים, ועם ידידיה מאיר, עיתונאי חרדי, על המפגינים ועל סיקור הפגנותיהם. מדוע נוצר החיכוך בין המפגינים לעיתונאים, האם התקשורת הגזימה בדיווח על ההפגנות, והאם התקשורת החילונית יכולה לסקר כיאות הפגנות של חרדים?  לאחרונה רבו הכתבות בהן עיתונאים לא רק מראיינים את מושאי הסיקור שלהם אלא גם מלווים אותם לטיפולי גמילה והתאוששות. רוזן משוחח עם אושרת קוטלר, ערוץ 10, על התופעה. האם יש פגם בסגנון עיתונאי אקטיביסטי כזה או שמדובר בעיתונות מהרמה הגבוהה ביותר? והאם במצבים כאלה נוכחות המצלמה משפיעה לטובה על מושאי הסיקור?